Javaslat AZ EURÓPAI PARLAMENT ÉS A TANÁCS HATÁROZATA a büntetőügyekben folytatott rendőrségi és igazságügyi együttműködés területén egyes jogi aktusok hatályon kívül helyezéséről /* COM/2014/0714 final - 2014/0338 (COD) */





INDOKOLÁS 1. A JAVASLAT HÁTTERE A jogalkotási vívmányok naprakészségének és rendeltetésszerű célra való alkalmasságának megőrzése prioritást jelent a Bizottság számára. Az Európai Parlament, a Tanács, valamint a Bizottság már a jogalkotás minőségének javításáról szóló, 2003. december 16-i intézményközi megállapodásban[1] megállapodott arról, hogy csökkenteni kell az Európai Unió jogszabályainak számát a már nem alkalmazandó jogi aktusok hatályon kívül helyezése révén. Az átláthatóság javítása, valamint a polgárok és a tagállamok magasabb szintű jogbiztonságának biztosítása érdekében az ilyen jogi aktusokat el kell távolítani az Európai Unió jogából. Mindez összhangban áll a Bizottság célravezető szabályozásra vonatkozó politikájával. „Célravezető és hatásos szabályozás program (REFIT): helyzetkép és kilátások”[2] című, 2014. júniusi közleményében a Bizottság bejelentette, hogy átvilágítja a jogalkotási vívmányokat a büntetőügyekben folytatott rendőrségi és igazságügyi együttműködés tekintetében, annak megállapítása érdekében, hogy mely jogi aktusok helyezhetők hatályon kívül a Szerződésekben meghatározott átmeneti időszak lejártával összefüggésben. A Bizottság mostanra befejezte a szabadságon, a biztonságon és a jog érvényesülésén alapuló térséggel kapcsolatos jogi aktusok, többek között a korábbi harmadik pillérbe tartozó jogalkotási vívmányok vizsgálatát. Az elmúlt évtizedekben elfogadott számos jogi aktus már valamennyi joghatását kimerítette. Ezek már nem relevánsak, mivel ideiglenes jellegűk, vagy a tartalmukat a későbbi jogi aktusok vették át. A jogbiztonság érdekében a Bizottság azt javasolja, hogy az Európai Parlament és a Tanács helyezze hatályon kívül az e javaslatban említett intézkedéseket. I. A kábítószer-kereskedelem elleni gyakorlati igazságügyi együttműködés javításáról szóló SCH/Com-ex (93) 14. végrehajtó bizottsági határozat[3] csupán azt a helyzetet kezelte, amikor a tagállam elutasította a gyakorlati igazságügyi együttműködést a kábítószer-kereskedelem elleni küzdelemben. Ez a határozat elavulttá vált, amióta hatályba lépett az Európai Unió tagállamai közötti kölcsönös bűnügyi jogsegélyről szóló egyezmény[4], amely a kábítószer-ellenes politika terén is szélesebb körű együttműködést ír elő a tagállamok között. II. A Végrehajtó Bizottság SCH/Com-ex (97) decl. 13 rev 2 nyilatkozata[5] azokat a helyzeteket tárgyalta, amikor az egyik szülő elrabolja vagy jogellenesen elviszi a kiskorút a szülői felügyeleti joggal rendelkező személytől. Ez a nyilatkozat elavulttá vált, miután hatályba lépett az 562/2006/EK rendelet[6], valamint a 2013/115/EU[7] bizottsági végrehajtási határozat, amelyek új szabályokat állapítanak meg a külső határt átlépő kiskorúak ellenőrzésére, valamint a SIRENE-iroda ezzel kapcsolatos tevékenységére vonatkozóan. III. A Végrehajtó Bizottság SCH/Com-ex (98) 52. határozata[8] fogadta el a határon átnyúló műveletek során a tagállamokat segítő határon átnyúló rendőrségi együttműködésről szóló Schengeni Kézikönyvet. Ez a határozat elavulttá vált, miután a kézikönyv tartalmát belefoglalták a következő, aktuálisabb dokumentumokba: A schengeni vívmányok helyes alkalmazására vonatkozó ajánlások és a legjobb gyakorlatok aktualizált katalógusa: rendőrségi együttműködés[9], Kézikönyv a határon átnyúló műveletek[10], valamint a bűnüldöző hatóságok összekötő tisztviselőiről szóló rövid kézikönyv[11]. IV. A 2008/173/EK tanácsi határozat[12] meghatározta a Schengeni Információs Rendszer II (a továbbiakban: SIS II) egyes teszteléseinek részletes alkalmazási területét, szervezését, koordinálását és hitelesítési eljárásait annak megállapítása céljából, hogy a fejlesztési szakasz folyamán a SIS II képes-e a SIS II-re vonatkozó jogi aktusok által meghatározott műszaki és működési követelményeknek megfelelően működni. Ez a határozat kimerítette a joghatását, amikor a SIS II 2013. április 9-én megkezdte működését. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI A korábbi harmadik pillér vívmányaihoz tartozó, elavult jogi aktusok azonosításáról folytatott párbeszédre 2014 folyamán, a Bizottság és a tagállamok képviselői, valamint a Tanács Főtitkársága között, az „elnökség barátai” csoportban került sor, amelyet abból a célból keltettek életre, hogy megvizsgálja a Szerződésekhez csatolt 36. jegyzőkönyv 10. cikkében meghatározott 5 éves átmeneti időszak lejártával összefüggő összes kérdést. 3. A JAVASLAT JOGI ELEMEI A javasolt intézkedések összefoglalása A javaslat hatályon kívül helyez számos olyan, a büntetőügyekben folytatott rendőrségi és igazságügyi együttműködés területével kapcsolatos jogi intézkedést, amelyek esetében megállapítást nyert, hogy elavulttá váltak. Jogalap A kábítószer-kereskedelem elleni gyakorlati igazságügyi együttműködés javításáról szóló 1993. december 14-i végrehajtó bizottsági határozat (SCH/Com-ex (93) 14) hatályon kívül helyezésének jogalapja az Európai Unió működéséről szóló szerződés 82. cikke (1) bekezdésének d) pontja. A kiskorúak jogellenes elviteléről szóló, 1998. február 9-i végrehajtó bizottsági nyilatkozat (SCH/Com-ex (97) 13. decl. 2. rev.) hatályon kívül helyezésének jogalapja az Európai Unió működéséről szóló szerződés 87. cikke (2) bekezdésének a) pontja. A bűncselekmények megelőzése és nyomozása terén a határon átnyúló rendőrségi együttműködésről szóló 1998. december 16-i végrehajtó bizottsági határozat (SCH/Com-ex (98) 52) hatályon kívül helyezésének jogalapja az Európai Unió működéséről szóló szerződés 87. cikke (2) bekezdésének c) pontja. A Schengeni Információs Rendszer (SIS II) második generációjának teszteléséről szóló, 2008. február 18-i 2008/173/EK tanácsi határozat hatályon kívül helyezésének jogalapja az Európai Unió működéséről szóló szerződés 87. cikke (2) bekezdésének a) pontja. A szubszidiaritás és az arányosság elve Az e javaslat által érintett intézkedések elavultak, mivel a tartalmukat későbbi jogi aktusok vették át, vagy mert ideiglenes jellegükből adódóan már nem relevánsak. Ezért a szubszidiaritás és az arányosság elveinek megfelelően hatályon kívül kell helyezni az említett intézkedéseket. Az uniós jogalkotó feladata, hogy elfogadja az e célból szükséges intézkedéseket. A jogi aktus típusának megválasztása Javasolt aktus: Az Európai Parlament és a Tanács határozata. 4. KÖLTSÉGVETÉSI HATÁSOK A javaslatnak nincs költségvetési vonzata. 2014/0338 (COD) Javaslat AZ EURÓPAI PARLAMENT ÉS A TANÁCS HATÁROZATA a büntetőügyekben folytatott rendőrségi és igazságügyi együttműködés területén egyes jogi aktusok hatályon kívül helyezéséről AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 82. cikke (1) bekezdésének d) pontjára, valamint 87. cikke (2) bekezdésének a) és c) pontja, tekintettel az Európai Bizottság javaslatára, a jogalkotási aktus tervezete nemzeti parlamenteknek való megküldését követően, rendes jogalkotási eljárás keretében, mivel: (1) Az uniós jog átláthatóságának javítása alapvető eleme a jogalkotás minőségének javítását célzó stratégiának, amelynek végrehajtása folyamatban van az uniós intézményekben. Ezzel összefüggésben a hatályos jogszabályok közül helyénvaló eltávolítani azokat, amelyek már semmilyen célt sem szolgálnak. (2) A büntetőügyekben folytatott rendőrségi és igazságügyi együttműködés területére vonatkozóan elfogadott jogi aktusok közül számos már nem releváns, mivel ideiglenes jellegű, vagy a tartalmát a későbbi jogi aktusok vették át, noha az előbbieket nem helyezték hatályon kívül. (3) A kábítószer-kereskedelem elleni gyakorlati igazságügyi együttműködés javításáról szóló SCH/Com-ex (93) 14. végrehajtó bizottsági határozat[13] a kábítószer-kereskedelem elleni küzdelemre vonatkozó, gyakorlati igazságügyi együttműködés javítását célozta, kizárólag azokban az esetekben, amikor egy tagállam megtagadta az együttműködést. Ez a határozat elavulttá vált, amióta hatályba lépett az Európai Unió tagállamai közötti kölcsönös bűnügyi jogsegélyről szóló egyezmény[14], amely a kábítószer-ellenes politikában is szélesebb körű együttműködést ír elő a tagállamok között. (4) A Végrehajtó Bizottság 1996. április 18-i SCH/Com-ex (97) decl. 13 rev 2 nyilatkozata[15] azokat a helyzeteket tárgyalta, amikor az egyik szülő elrabolja vagy jogellenesen elviszi a kiskorút a szülői felügyeleti joggal rendelkező személytől. Ez a nyilatkozat elavulttá vált, miután hatályba lépett az 562/2006/EK európai parlamenti és tanácsi rendelet[16], valamint a 2013/115/EU[17] bizottsági végrehajtási határozat, amelyek új szabályokat állapítanak meg a külső határt átlépő kiskorúak ellenőrzésére, valamint a SIRENE-irodák ezzel kapcsolatos tevékenységére vonatkozóan. (5) A Végrehajtó Bizottság SCH/Com-ex (98) 52. határozata[18] fogadta el a határon átnyúló műveletek során a tagállamokat segítő határon átnyúló rendőrségi együttműködésről szóló Schengeni Kézikönyvet. Ez a határozat elavulttá vált, miután a kézikönyv tartalmát belefoglalták a következő, aktuálisabb dokumentumokba: A schengeni vívmányok helyes alkalmazására vonatkozó ajánlások és a legjobb gyakorlatok aktualizált katalógusa: rendőrségi együttműködés, Kézikönyv a határon átnyúló műveletekről , valamint a bűnüldöző hatóságok összekötő tisztviselőiről szóló rövid kézikönyv. (6) A 2008/173/EK tanácsi határozat[19] meghatározta az egyes tesztelések részletes alkalmazási területét, szervezését, koordinálását és hitelesítési eljárásait annak megállapítása céljából, hogy a fejlesztési szakasz folyamán a Schengeni Információs Rendszer II (SIS II) megfelel-e a SIS II-re vonatkozó jogi aktusok által meghatározott műszaki és működési követelményeknek. Ez a határozat kimerítette a joghatását, amikor a SIS II 2013. április 9-én megkezdte működését. (7) A jogbiztonság és az egyértelműség érdekében az említett elavult határozatokat és nyilatkozatokat hatályon kívül kell helyezni. (8) Mivel a határozat célkitűzése, vagyis a büntetőügyekben folytatott rendőrségi és igazságügyi együttműködés területén számos jogi aktus hatályon kívül helyezése nem valósítható meg a tagállamok által, hanem csak uniós szinten, e határozat megfelel a Szerződés 5. cikkében megállapított szubszidiaritás elve követelményeinek. Az említett cikkben foglalt arányosság elvének megfelelően ez a határozat nem lépi túl az e célok eléréséhez szükséges mértéket. (9) Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló (22.) jegyzőkönyv 1. cikkével összhangban Dánia nem vesz részt e határozat elfogadásában. (10) Ez a határozat a schengeni vívmányok azon rendelkezéseinek továbbfejlesztését képezi, amelyekben Írország az Európai Unióról szóló szerződéshez és az Európai Közösséget létrehozó szerződéshez csatolt, az Európai Unió keretébe beillesztett schengeni vívmányokról szóló jegyzőkönyv 5. cikke, valamint a 2002/192/EK tanácsi határozat[20] 6. cikkének (2) bekezdése értelmében részt vesz. (11) Az Egyesült Királyság 2013. július 24-én megtette az átmeneti rendelkezésekről szóló (36.) jegyzőkönyv 10. cikke (4) bekezdésének első albekezdésében említett bejelentést, miszerint a jegyzőkönyv 10. cikkének (1) bekezdésében említett jogi aktusok tekintetében nem fogadja el a jegyzőkönyv 10. cikkének (1) bekezdésében említett intézményeknek a hatáskörét. Ennek következtében az említett jegyzőkönyv 10. cikkének (1) bekezdésében említett jogi aktusoknak az Egyesült Királyság tekintetében való alkalmazása 2014. december 1-jétől megszűnik. Az Egyesült Királyság megtette az említett jegyzőkönyv 10. cikkének (5) bekezdésében említett bejelentést. Az Egyesült Királyság bejelentette, hogy 2014. december 1-jei hatállyal részt kíván venni 35 olyan jogi aktusban, amelyeknek különben – ugyanazon jegyzőkönyv 10. cikkének (4) bekezdése szerint – az említett időponttól fogva megszűnne az Egyesült Királyságra való alkalmazása. A 35 bejelentett jogi aktus jegyzéke nem tartalmazza az e határozatban említett jogi aktusokat. Ezért az Egyesült Királyság nem vesz részt e határozat elfogadásában. (12) Izland és Norvégia tekintetében e határozat az Európai Unió Tanácsa, valamint az Izlandi Köztársaság és a Norvég Királyság között, az utóbbiaknak a schengeni vívmányok végrehajtására, alkalmazására és fejlesztésére irányuló társulásáról szóló megállapodás[21] értelmében vett schengeni vívmányok azon rendelkezéseit fejleszti tovább, amelyek az 1999/437/EK tanácsi határozat[22] 1. cikkében említett területhez tartoznak. (13) Svájc tekintetében e határozat az Európai Unió, az Európai Közösség és a Svájci Államszövetség között megkötött, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodás[23] értelmében a schengeni vívmányok azon rendelkezéseinek továbbfejlesztését képezi, amelyek az 1999/437/EK határozat 1. cikkében említett területhez tartoznak, összefüggésben a 2008/149/IB tanácsi határozat[24] 3. cikkével. (14) Liechtenstein vonatkozásában ez a határozat az Európai Unió, az Európai Közösség, a Svájci Államszövetség és a Liechtensteini Hercegség közötti, a Liechtensteini Hercegségnek az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodáshoz való csatlakozásáról szóló jegyzőkönyv[25] értelmében a schengeni vívmányok azon rendelkezéseinek továbbfejlesztését képezi, amelyek a 2011/349/EU tanácsi határozat[26] 3. cikkével összefüggésben az 1999/437/EK tanácsi határozat 1. cikkében említett területekhez tartoznak. ELFOGADTA EZT A HATÁROZATOT: 1. cikk Az elavult jogszabályok hatályon kívül helyezése A Végrehajtó Bizottság SCH/Com-ex (93)14. és (98) 52. határozata, a Végrehajtó Bizottság SCH/Com-ex (97) decl. 13 rev 2. nyilatkozata, valamint a Tanács 2008/173/EK határozata hatályát veszti. 2. cikk Hatálybalépés Ez a határozat az Európai Unió Hivatalos Lapjában való kihirdetését követő huszadik napon lép hatályba. Kelt Brüsszelben, -án/-én. az Európai Parlament részéről a Tanács részéről az elnök az elnök [1] HL C 321., 2003.12.31., 1.o. [2] COM(2014) 368 végleges, 2014.6.18. [3] A Végrehajtó Bizottság 1993. december 14-i határozata a kábítószer-kereskedelem elleni gyakorlati igazságügyi együttműködés javításáról (SCH/Com-ex (93) 14) (HL L 239., 2000.9.22., 427. o.). [4] A 2000. május 29-i egyezmény a Tanács által az Európai Unióról szóló szerződés 34. cikkének megfelelően létrehozott, az Európai Unió tagállamai közötti kölcsönös bűnügyi jogsegélyről, valamint a Tanács által az Európai Unióról szóló szerződés 34. cikkének megfelelően létrehozott, az Európai Unió tagállamai közötti kölcsönös bűnügyi jogsegélyről szóló egyezményhez csatolt jegyzőkönyv (HL C 326., 2001.11.21.). [5] A Végrehajtó Bizottság 1998. február 9-i nyilatkozata a kiskorúak jogellenes elviteléről (SCH/Com-ex (97) decl. 13. rev.2), (HL L 239., 2000.9.22., 436. o.). [6] Az Európai Parlament és a Tanács 2006. március 15-i 562/2006/EK rendelete a határellenőrzés, a személyek határátlépésére irányadó szabályok közösségi kódexének (Schengeni határ-ellenőrzési kódex) létrehozásáról (HL L 105., 2006.4.13. 1. o.). [7] A Bizottság 2013. február 26-i 2013/115/EU végrehajtási határozata a SIRENE-kézikönyvről és a Schengeni Információs Rendszer második generációja (SIS II) további végrehajtási intézkedéseiről (HL L 71., 2013.3.14., 1. o.). [8] A Végrehajtó Bizottság 1998. december 16-i határozata a határon átnyúló rendőrségi együttműködésről szóló kézikönyvről (SCH/Com-ex (98) 52) (HL L 2000.9.22., 408. o.). [9] 15785/2/10 REV 2, 2011. január 25. [10] 10505/2/09 REV 2, 2009. szeptember 3. [11] 10504/2/09 REV 2, 2009. július 17. [12] A Tanács 2008. február 18-i 2008/173/IB határozata a Schengeni Információs Rendszer (SIS II) második generációjának teszteléséről (HL L 57., 2008.3.1., 14. o.). [13] A Végrehajtó Bizottság 1993. december 14-i határozata a kábítószer-kereskedelem elleni gyakorlati igazságügyi együttműködés javításáról (SCH/Com-ex (93) 14) (HL L 239., 2000.9.22., 427. o.). [14] A 2000. május 29-i egyezmény a Tanács által az Európai Unióról szóló szerződés 34. cikkének megfelelően létrehozott, az Európai Unió tagállamai közötti kölcsönös bűnügyi jogsegélyről (HL C 197., 2000.7.12., 3. o.), valamint a Tanács által az Európai Unióról szóló szerződés 34. cikkének megfelelően létrehozott, az Európai Unió tagállamai közötti kölcsönös bűnügyi jogsegélyről szóló egyezményhez csatolt jegyzőkönyv (HL C 326., 2001.11.21., 1. o.). [15] A Végrehajtó Bizottság 1998. február 9-i nyilatkozata a kiskorúak jogellenes elviteléről (SCH/Com-ex (97) 13. decl. 2. rev.), (HL L 239., 2000.9.22., 436. o.). [16] A személyek határátlépésére irányadó szabályok közösségi kódexének (Schengeni határ-ellenőrzési kódex) létrehozásáról szóló, 2006. március 15-i 562/2006/EK európai parlamenti és tanácsi rendelet (HL L 105., 2006.4.13., 1. o.). [17] A Bizottság 2013. február 26-i 2013/115/EU végrehajtási határozata a SIRENE-kézikönyvről és a Schengeni Információs Rendszer második generációja (SIS II) további végrehajtási intézkedéseiről (HL L 71., 2013.3.14., 1. o.). [18] A Végrehajtó Bizottság 1998. december 16-i határozata a határon átnyúló rendőrségi együttműködésről szóló kézikönyvről (SCH/Com-ex (98) 52) (HL L 2000.9.2., 408. o.). [19] A Tanács 2008. február 18-i 2008/173/IB határozata a Schengeni Információs Rendszer (SIS II) második generációjának teszteléséről (HL L 57., 2008.3.1., 14. o.). [20] HL L 64., 2002.3.7., 20. o. [21] HL L 176., 1999.7.10., 36. o. [22] A Tanács 1999. május 17-i 1999/437/EK határozata az Európai Unió Tanácsa, valamint az Izlandi Köztársaság és a Norvég Királyság között, e két államnak a schengeni vívmányok végrehajtására, alkalmazására és fejlesztésére irányuló társulásáról kötött megállapodás alkalmazását szolgáló egyes szabályokról (HL L 176.,1999.7.10., 31. o.). [23] HL L 53., 2008.2.27., 52. o. [24] A Tanács 2008. január 28-i 2008/149/IB határozata az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodásnak az Európai Unió nevében történő megkötéséről (HL L 53., 2008.2.27., 50. o.). [25] HL L 160., 2011.6.18., 3. o. [26] A Tanács 2011. március 7-i 2011/349/EU határozata az Európai Unió, az Európai Közösség, a Svájci Államszövetség és a Liechtensteini Hercegség közötti, a Liechtensteini Hercegségnek az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló, különösen a bűnügyi igazságügyi és rendőrségi együttműködéshez kapcsolódó társulásáról szóló megállapodáshoz való csatlakozásáról szóló jegyzőkönyvnek az Európai Unió nevében történő megkötéséről (HL L 160., 2011.6.18., 1. o.).